《二一斋歌为俞季郎作》
明代·李之世

浊醑一觞歌一曲，人生两事亦云足。来日苦短去日多，有酒不饮欢不歌。

吁嗟人生奈乐何。床头有金瓶有粟，终日忧生犹不足。

侬今不饮有何欢，侬若不歌便当哭。生不必逢李太白，亦不必逢贺知章。

今人岂必古人让，不见西良俞季郎。季郎胸中一物无，斋头黄卷与青壶。

閒来对酒发长咏，歌罢墙头又自沽。不署苦吟先生，不狎高阳酒徒。

季郎自用季郎法，咽喉长润腹不枯。长鲸一吸千江水，老蚌一喷万斛珠。

醉来不蘸张颠发，百番溪藤信手涂。季郎不苦胡为乎，世间清福须人享，瓶罂有材亦有量。

老而材寿酒性悭，我对季郎空技痒。冷斋无事学枯禅，冻盎梅花兀相向。

作者简介：李之世，字长度，号鹤汀。新会东亭人。以麟子。明神宗万历三十四年（一六〇六）举人。晚年始就琼山教谕，迁池州府推官。未几移疾罢归。著作极多，有《圭山副藏》、《剩山水房漫稿》、及《北游》、《南归》、《雪航》、《家园》、《泡庵》、《朱崖》、《息庵》、《水竹洞》、《不住庵》诸集。